**Odborné stanovisko**

**miestneho kontrolóra mestskej časti Bratislava - Petržalka**

**k Návrhu rozpočtu mestskej časti Bratislava - Petržalka**

**na rok 2021 s výhľadom do roku 2023**

Podľa ustanovenia § 18f ods. 1 písm. c) zákona č. 369/1990 Zb. o obecnom zriadení v znení neskorších predpisov predkladám Miestnemu zastupiteľstvu mestskej časti   
Bratislava-Petržalka Odborné stanovisko k Návrhu rozpočtu mestskej časti   
Bratislava-Petržalka na rok 2021 s výhľadom do roku 2023 pred jeho schválením (ďalej len Návrh rozpočtu). Návrh rozpočtu v plnom znení mi bol doručený elektronicky dňa   
30. novembra 2020.

Pri spracovaní odborného stanoviska k Návrhu rozpočtu som posudzoval jeho súlad s:

1. **Všeobecnými záväznými právnymi predpismi a to najmä:**

* ústavným zákonom č. 493/2011 Z. z. o rozpočtovej zodpovednosti,
* zákonom č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov,
* zákonom č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov,
* zákonom č. 369/1990 Zb. o obecnom zriadení v znení neskorších predpisov,
* zákonom č. 564/2004 Z. z. o rozpočtovom určení výnosu dane z príjmov územnej samospráve a o zmene a doplnení niektorých zákonov,
* zákonom č. 597/2003 Z. z. o financovaní základných škôl, stredných škôl a školských zariadení v znení neskorších predpisov,
* zákonom č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov,
* nariadením vlády Slovenskej republiky č. 668/2004 Z. z. o rozdeľovaní výnosu dane z príjmov územnej samospráve,
* zákonom NR SR č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov

a ostatnými normatívnymi právnymi predpismi, ktoré zakotvujú proces spracovania návrhu rozpočtu v územnej samospráve.

1. **Dokumentmi v gescii Ministerstva financií Slovenskej republiky a Štatistického úradu Slovenskej republiky:**

* Opatrením Ministerstva financií Slovenskej republiky č. MF/010175/2004-42, ktorým sa ustanovuje druhová klasifikácia, organizačná klasifikácia a ekonomická klasifikácia rozpočtovej klasifikácie v znení neskorších predpisov (ďalej len Opatrenie MF SR),
* Príručkou č. MF/009077/2020-411 na zostavenie návrhu rozpočtu verejnej správy na roky 2021 až 2023 v platnom znení,
* Vyhláškou Štatistického úradu Slovenskej republiky č. 257/2014 Z. z., ktorou sa vydáva štatistická klasifikácia výdavkov verejnej správy (SK COFOG)

1. **Všeobecne záväznými predpismi mestskej časti Bratislava-Petržalka a to:**

* všeobecne záväzným nariadením č. 12/2020 (ďalej len VZN) ktorým sa mení a dopĺňa VZN č. 5/2004 o miestnych daniach v znení neskorších predpisov,
* VZN č. 18/2019 ktorým sa mení a dopĺňa VZN č. 1/2012 o určení výšky príspevku a spôsobe jeho platby na čiastočnú úhradu nákladov v školách a školských zariadeniach mestskej časti Bratislava-Petržalka,
* VZN č. 6/2020 o poskytovaní a výške úhrady za sociálne služby,
* VZN č. 5/2017 o miestnom poplatku za rozvoj na území mestskej časti Bratislava-Petržalka v znení VZN č.21/2019
* VZN [č. 7/2015](https://www.petrzalka.sk/vseobecne-zavazne-nariadenia/2015-vseobecne-zavazne-nariadenia/) o poskytovaní finančných dotácií z rozpočtu mestskej časti Bratislava-Petržalka,
* VZN č. 6/2015 o poskytovaní nenávratného finančného príspevku na vzdelávanie detí v súkromných materských školách,
* VZN č. 1/2018, ktorým sa mení a dopĺňa [VZN č. 8/2009](https://www.petrzalka.sk/vseobecne-zavazne-nariadenia/vzn-2009/) o určení výšky dotácie na prevádzku a mzdy na dieťa materskej školy a dieťa školského zariadenia,
* VZN č.8/2019 o poskytnutí zľavy z príspevku na čiastočnú úhradu výdavkov za pobyt dieťaťa v materskej škole v zriaďovateľskej pôsobnosti mestskej časti Bratislava-Petržalka.

Po preverení skutočností plynúcich z návrhu rozpočtu s normatívnymi právnymi predpismi, internými aktmi mestskej časti a metodickými príručkami konštatujem nasledovné:

1. Návrh rozpočtu je spracovaný v súlade so zásadou tvorby rozpočtu pre rok 2021 s ohľadom na roky 2022 a 2023 ako viacročný rozpočet, ktorý slúži ako strednodobý ekonomický nástroj finančnej i rozpočtovej politiky mestskej časti. Návrh rozpočtu reaguje i na návrh zákona o štátnom rozpočte na rok 2021 v rámci financovania preneseného výkonu štátnej správy prostredníctvom jednotlivých kapitol štátneho rozpočtu. Pri zostavovaní návrhu rozpočtu na roky 2021 – 2023 finančné oddelenie miestneho úradu vychádzalo najmä z:
2. aktuálnych prognóz daňových príjmov verejnej správy na roky 2021 – 2023 a očakávaných dopadov z legislatívnych zmien,
3. vývoja príjmov a výdavkov v predchádzajúcom období, t.j. zo skutočného plnenia rozpočtu k 31.12.2019, z monitoringu vývoja rozpočtu v roku 2020 a očakávaného plnenia k 31.12.2020,
4. požiadaviek predložených z odborných útvarov miestneho úradu i rozpočtových organizácií a príspevkovej organizácie.

Návrh rozpočtu pre rozpočtový rok 2021 je v súlade so zákonnými predpismi konštruovaný ako vyrovnaný vo výške 51 436 981 EUR, Kapitálový rozpočet je zostavený ako schodkový (v sume 4 897 573 EUR), pričom schodok je krytý prebytkom bežného rozpočtu a prebytkom finančných operácií v plnej výške. Zostavenie kapitálového rozpočtu ako schodkového s krytím schodku z prebytku bežného rozpočtu a rozpočtu finančných operácií (peňažných fondov) je v súlade s   
§ 10 ods. 7 zákona o rozpočtových pravidlách územnej samosprávy. Návrh rozpočtu obsahuje aj príjmy a výdavky 14 rozpočtových organizácií a jednej príspevkovej organizácie v zriaďovateľskej pôsobnosti mestskej časti.

1. Viacročný návrh rozpočtu je spracovaný v súlade s ustanovením § 9 ods. 1 písm. a) až c) zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov (ďalej len zákon o rozpočtových pravidlách územnej samosprávy) ako rozpočet pre rozpočtový rok 2021 a na dva nasledujúce rozpočtové roky, ktoré sú v zmysle ustanovenia § 9 ods. 4 iba informatívne a toho času nezáväzné.
2. Návrh rozpočtu pre rozpočtový rok 2021 je v súlade so zákonom o rozpočtových pravidlách územnej samosprávy zložený z bežného rozpočtu, kapitálového rozpočtu a z príjmových i výdavkových finančných operácií. Návrhy informatívnych rozpočtov pre roky 2022 a 2023 sú spracované v súlade s ustanovením § 9 ods. 3 zákona o rozpočtových pravidlách územnej samosprávy v rovnakom členení ako návrh rozpočtu pre rozpočtový rok 2021.
3. Rozpočet príjmov pre rok 2021 je rozpočtovaný vo výške 51 436 981 EUR. V súlade s Opatrením Ministerstva financií Slovenskej republiky   
   č. MF/010175/2004-42 sú príjmy členené na daňové a nedaňové príjmy, granty a transfery (bežné a kapitálové granty a transfery). V nasledovnom prehľade je uvedený v príslušnom členení v porovnaní s rokom predchádzajúcim (v jeho navrhovanej a očakávanej výške) a dvoma rokmi nasledujúcimi v EUR:

|  |  |  |  |  |  |
| --- | --- | --- | --- | --- | --- |
| **Ukazovateľ** | **Rok 2020 schválený rozpočet** | **Rok 2020 očakávaná skutočnosť** | **Rok 2021**  **návrh** | **Rok 2022**  **výhľad** | **Rok 2023**  **výhľad** |
| Bežné príjmy | 41 346 280 | 43 053 495 | 44 839 496 | 46 081 880 | 47 341 095 |
| Kapitálové príjmy | 910 446 | 917 046 | 1 287 720 | 154 400 | 154 400 |
| Príjmové finančné operácie | 1 709 093 | 3 153 890 | 5 309 765 | 0 | 0 |

Návrh rozpočtu príjmov na základe prehľadu je pre rozpočtový rok 2021 v porovnaní s očakávanou skutočnosťou príjmovej časti rozpočtu za rok 2020 o 4 312 550 EUR vyšší. Bežné príjmy, ako najobjemnejšia časť rozpočtu príjmov je rozpočtovaná vo výške   
44 839 496 EUR. Pre rok 2021 je bežný rozpočet koncipovaný ako prebytkový. Rozpočtovanie bežných príjmov pre rok 2021 je vyššie o 1 786 001 EUR v porovnaní s očakávanou skutočnou výškou bežných príjmov za rok 2020.

Bežné príjmy sú tvorené z daňových príjmov, nedaňových príjmov, grantov a transferov. Práve daňové príjmy tvoria najväčší podiel na bežných príjmoch (56 %). Daňové príjmy sú tvorené najmä z podielu na výnose dane z príjmov fyzických osôb, ktorých zvýšenie sa očakáva o 227 771 EUR. Zvýšenie výnosu dane z príjmov fyzických osôb v daňových príjmoch je v súlade s prognózou Inštitútu finančnej politiky a s návrhom zákona o štátnom rozpočte na rok 2021. Mestská časť v rozpočtovom roku 2021 počíta s nárastom výnosu na dani z nehnuteľnosti o 1 mil EUR. Príjmy z miestnych daní sú rozpočtované celkom vo výške 711 000 EUR (na základe všeobecne záväzného nariadenia mestskej časti, ktoré sa týka oblasti daní za psa, daní za užívanie verejného priestranstva, daní za nevýherné a predajné hracie automaty). V návrhu rozpočtu, rovnako ako v roku 2020, chýba zapojenie výberu dane – poplatok za rozvoj z predchádzajúcich období, ako aj predpokladaná suma výberu uvedenej dane v roku 2021.

Nedaňové príjmy pre rozpočtový rok 2021 sú príjmy z prenájmu pozemkov, prenájmu majetku spoločnosti Veolia Energia Slovensko, z prenájmu budov a objektov nebytových priestorov, garáží, objektov, bytov a ostatné príjmy, najmä administratívne poplatky. Samotné rozpočtovanie nedaňových príjmov pre rok 2021 je vo výške 4 856 443 EUR.  Navrhnuté navýšenie je v položke administratívne poplatky, kde nárast je spôsobený nárastom príjmov z parkovacej politiky.

Príjmy z grantov a transferov sú rozpočtované vo výške 12 808 508 EUR, jedná sa o dotácie zo štátneho rozpočtu na prenesené kompetencie štátu na obce a dotácie na sociálnu starostlivosť Strediska sociálnych služieb Petržalka. Najvyšší podiel na týchto príjmoch majú transfery na prenesený výkon štátnej správy pre úsek školstva a to vo výške 10 788 156 EUR.

Do rozpočtu príjmov sa zahrňujú aj príjmy z rozpočtových organizácií, ktoré sa zaraďujú v zmysle Opatrenia MF SR ako nedaňové príjmy. Tieto sú pre rok 2021 navrhované vo výške 1 899 982 EUR. Predstavujú príjmy od 14 organizácií v zriaďovateľskej pôsobnosti mestskej časti.

Rozpočet kapitálových príjmov je vyšší o 370 674 EUR oproti roku 2020.Kapitálové dotácie sú očakávané vo výške 777 246 EUR zo štátneho rozpočtu na rekonštrukciu a technické vybavenie odborných učební základných škôl a vo výške 356 074 EUR na projekt rekonštrukcie Turnianska.

Príjmové finančné operácie sú navrhované v objeme 5 309 765EUR. Ide o významné zapojenie disponibilného zostatku Rezervného fondu mestskej časti do rozpočtu roku 2021 vo výške 2 600 000 EUR a tiež čerpanie komerčného úveru vo výške 2 500 000 EUR.

Príjmy mestskej časti spolu sú plánované vo výške 51 436 981 EUR, čo je o 7 471 162 EUR viac ako boli plánované príjmy na rok 2020 a oproti skutočným príjmom v roku 2018, ktoré boli vo výške 40 206 474 Eur je to viac až o 11 230 507 EUR. Plánovaný percentuálny nárast príjmov za 3 roky tak činí viac ako 27 %.

Rozpočet výdavkov je v návrhu rozpočtu oproti očakávanému plneniu roka 2020 rozpočtovaný o 4 312 550 EUR vyšší. Samotné spracovanie rozpočtu výdavkov je v súlade s ustanovením § 10 ods. 4 zákona o rozpočtových pravidlách územnej samosprávy, pričom obsahuje rozpočet výdavkov podľa jednotlivých programov mestskej časti (11 programov a 42 podprogramov a prvkov). V prehľadnej tabuľke sú vyjadrené rozpočtované výdavky v EUR vzhľadom na dodržanie ustanovenia § 10 ods. 3 písm. a) až c) zákona o rozpočtových pravidlách územnej samosprávy v členení na bežné výdavky, kapitálové výdavky a výdavkové finančné operácie:

|  |  |  |  |  |  |
| --- | --- | --- | --- | --- | --- |
| **Ukazovateľ** | **Rok 2020 schválený rozpočet** | **Rok 2020 očakávaná skutočnosť** | **Rok 2021**  **návrh** | **Rok 2022**  **výhľad** | **Rok 2023**  **výhľad** |
| Bežné výdavky | 40 429 495 | 42 377 532 | 43 868 820 | 43 592 443 | 44 227 841 |
| Kapitálové výdavky | 2 485 392 | 3 662 815 | 6 185 293 | 1 325 000 | 2 023 050 |
| Výdavkové finančné operácie | 1 050 932 | 1 084 084 | 1 382 868 | 1 318 837 | 1 244 604 |

Rozpočet bežných výdavkov je navrhovaný vo výške 43 868 820 EUR. Najvyšší podiel na týchto výdavkoch predstavujú výdavky na oblasť vzdelávania v objeme   
25 622 504 EUR, ktoré majú stúpajúcu tendenciu, pre porovnanie s predchádzajúcimi rokmi: 2016 – 16 443 183 EUR, 2017 – 16 357 893 EUR, 2018 – 19 665 984 EUR, 2019 – 21 954 381 EUR, 2020 – 23 941 017 EUR .V menovanom programe sú správne zapracované úroky z úverov z minulých rokov, ktoré sa svojou povahou nezaraďujú do finančných operácií, čo je v súlade s Opatrením Ministerstva financií Slovenskej republiky č. MF/010175/2004-42. Druhý najvyšší objem v rozpočte výdavkov tvoria bežné výdavky na moderný miestny úrad vo výške 9 230 628 EUR. Významný nárast v tejto položke je okrem iného spôsobený aj zrušením Strediska služieb školám a školským zariadeniam. Výdavky slúžia na zabezpečenie chodu miestneho úradu, prevádzkové výdavky a osobné výdavky. Tretí najväčší objem vo výdavkovej časti bežného rozpočtu predstavujú výdavky na oblasť kultúry a športu vo výške 2 532 885 EUR. Nasledujú výdavky bežného rozpočtu zamerané na sociálnu pomoc a sociálne služby, ktoré sú rozpočtované v sume 2 074 140 EUR. V súvislosti s rozpočtom bežných výdavkov je vhodné spomenúť, že v podprograme 1.5 Podpora neziskových organizácií je súčasťou rozpočtu bežných výdavkov (286 876 EUR) i podpora neziskových organizácií, občianskych združení a iných subjektov, poskytujúcich verejno-prospešné služby v oblasti kultúry, športu, mládeže, sociálnych služieb a iných verejnoprospešných činností. Prerozdelenie sa bude uskutočňovať v zmysle VZN ako aj na základe schválení dotácií a následnom prerozdelení na zasadnutiach miestneho zastupiteľstva MČ.

Kapitálové výdavky, definované v návrhu rozpočtu, ktorých výška je rozpočtovaná vo výške 6 185 293 EUR, obsahujú investičné zámery a ciele na realizáciu v roku 2021. V porovnaní s očakávanou skutočnosťou v roku 2020 sa predmetné výdavky zvýšili o   
2 522 478 EUR. Rozpočtované kapitálové výdavky sa viažu v najväčšej miere na výdavky k zlepšeniu technického stavu budov – rekonštrukcie objektov základných a materských škôl mestskej časti, rozšírenie kapacít materských škôl, technické vybavenie školských kuchýň, spolu v Programe 5 Vzdelávanie - 2 600 054 EUR. Kladne sa dá hodnotiť položka zateplenie Domu kultúry Zrkadlový háj vo výške 210 000 EUR. Návrh rozpočtu obsahuje aj rekonštrukciu pobočky miestnej knižnice na Vavilovovej ulici – 25 000 EUR, vybudovanie športovej infraštruktúry – 215 000 EUR, obnovu komunikácií – 200 000 EUR, výstavbu chodníkov a cyklotrás – 260 000 EUR, nákup strojov a zariadení na údržbu a zabezpečenie čistoty verejných priestranstiev – 160 000 EUR, na obnovu a údržbu majetku mestskej časti vrátane nákupu objektu ZSE – 1 686 000 EUR, urbanistické štúdie a územné plány zón – 72 239 EUR.

Výdavkové finančné operácie sú pre rok 2021 rozpočtované vo výške 1 382 868 EUR a predstavujú splátky istiny prijatých úverov mestskej časti, splátky realizovaných modernizácií osvetlení v materských a základných školách a splátky finančného prenájmu za motorové vozidlá a strojné zariadenia.

1. Návrh rozpočtu je spracovaný v súlade s Príručkou pre zostavenie návrhu rozpočtu verejnej správy na roky 2021–2023 vydanou Ministerstvom financií Slovenskej republiky vo Finančnom spravodajcovi pod č. MF/009077/2020-411 v platnom znení.
2. Návrh rozpočtu v súlade s ustanovením § 4 ods. 5 zákona o rozpočtových pravidlách územnej samosprávy obsahuje aj zámery a ciele, ktoré bude mestská časť realizovať z výdavkov rozpočtu obce.
3. Návrh rozpočtu spĺňa v zmysle ustanovenia § 9 ods. 1 ústavného zákona č. 493/2011 Z. z. o rozpočtovej zodpovednosti (ďalej len ústavný zákon) podmienku spracovania návrhu rozpočtu s ohľadom na schválené predchádzajúce dva rozpočtové roky. Zároveň súčasťou návrhu rozpočtu je aj schválený rozpočet na rok 2020 a údaje o očakávanej skutočnosti roka 2020, čo je v súlade s citovaným ústavným zákonom.
4. Návrh rozpočtu bol zverejnený v súlade s ustanovením § 9 ods. 2 zákona č. 369/1990 Zb. o obecnom zriadení v znení neskorších predpisov dňa 30. novembra 2020 v zákonnej lehote 15 dní pred rokovaním v miestnom zastupiteľstve. Týmto konaním je zabezpečené, že občania sa môžu s návrhom rozpočtu pre rok 2021 ako aj s informatívnymi návrhmi  rozpočtov pre roky 2022 a 2023 podrobne oboznámiť.

Navrhovaný rozpočet na rok 2021 je oproti očakávanej skutočnosti za rok 2020 vyšší o 4 312 550 EUR. Zvyšuje sa rozpočet bežných príjmov, bežných výdavkov a najmä kapitálových výdavkov. Dôvodom je nárast daňových príjmov a zvýšenie príjmových finančných operácií z dôvodu čerpania komerčného úveru.

**STANOVISKO MIESTNEHO KONTROLÓRA**

Vzhľadom na uvedené skutočnosti odporúčam Miestnemu zastupiteľstvu mestskej časti Bratislava-Petržalka:

* schváliť predložený Návrh rozpočtu mestskej časti Bratislava-Petržalka na rok 2021 a
* zobrať na vedomie Výhľad rozpočtu mestskej časti Bratislava-Petržalka na roky 2022 a 2023.

Bratislava 9. decembra 2020

Stanislav Fiala

miestny kontrolór